作者:丘崈
標題:沁園春
內容:匏繫彌年，江北江南，羨君去來。笑山橫南浦，朝來爽致，文書堆案，胸次生埃。放曠如君，拘縻如我，試問人生誰樂哉。真難學，是得留且住，欲去須回。何時竹屋茅齋。去相傍為鄰三徑開。撰小窗臨水，危亭當巘，隨宜有竹，著處須梅。坐讀黃庭，手援紫藟，一寸丹田時自栽。當餘暇，更與君來往，林下徘徊。